Na osnovu člana 363. Zakona o stvarnim pravima («Službene novine Federacije BiH« 66/13, 100/13), članova 2. i 3. Pravilnika o postupku javnog konkursa za raspolaganje nekretninama u vlasništvu Federacije BiH, Kantona, Općina i Gradova («Službene novine Federacije BiH» broj 17/14), člana 1. Odluke o prodaji nekretnine u vlasništvu Općine Stari Grad Sarajevo, dvosoban stan u ulici Ivanjska broj 37/I**,** broj : 02-45-427/21, usvojene na sjednici Općinskog vijeća Stari Grad Sarajevo dana 24.06.2021. godine, (« Službene novine  Kantona Sarajevo »27/21) Općinski načelnik Općine Stari Grad Sarajevo, objavljuje

 **JAVNI KONKURS**

 **o prodaji nekretnine u vlasništvu Općine Stari Grad Sarajevo, dvosoban stan**

 **u ulici Ivanjska broj 37/I u Sarajevu putem javnog nadmetanja-licitacije**

**I. PREDMET JAVNOG KONKURSA**

 Raspisuje se Javni konkurs za prodaju nekretnine u vlasništvu Općine Stari Grad Sarajevo, dvosoban stan površine 52 m2, koji se nalazi u Sarajevu u ulici Ivanjska broj 37/I. Predmetna nekretnina je upisana u zemljišnoknjižni izvadak Općinskog suda u Sarajevu i nalazi se na parceli označenoj kao broj 679/E4 Katastarska općina SP Sarajevo mahala LIII, označena kao nekretnina posebni dio zgrade i to jedan dvosoban stan na spratu, ulaz lijevo, ukupne površine 52 m2, sa upisanim vlasništvom Općine Stari Grad Sarajevo sa dijelom 1/1 u B listu i bez tereta u C listu.

1. **OPIS NEKRETNINE**

 Predmetna nekretnina je u građevinskom smislu dvosoban stan na prvom spratu, površine 52 m2. Stan a sastoji se od hodnika, degažmana, dnevnog boravka, spavaće sobe, kuhinje sa trpezarijom, kupatila, ostave i lođe.

 Predmetna nekretnina posjeduje sve potrebne priključke imalaca komunalne infrastrukture, samo je potrebno izvršiti provjeru njihove funkcionalnosti i tehničke usklađenosti prema građevinsko-pravnim normativima za tu zonu stanovanja.

1. **NAKNADA**

 Početna prodajna cijena nekretnine opisane u članu I. ovog Javnog konkursa iznosi 68.000,00 KM (slovima: šezdesetosamhiljada i 00/100 KM).

 Kapara za učešće u postupku javnog nadmetanja se utvrđuje u iznosu od 10% od početne prodajne cijene zemljišta u iznosu od 6.800,00 KM i ista će se uplatiti na transakcijski račun 1011010052407778 kod PRIVREDNE BANKE D.D. Sarajevo, sa naznakom na uplatnici-Polog za učešće na Javnom konkursu.

1. **OBAVEZE INVESTITORA**

 Naknadu za kupljenu nekretninu kupac je dužan isplatiti u roku od 8 (osam) dana od dana zaključivanja notarski obrađenog ugovora o kupoprodaji nekretnine. Sve troškove poreza na promet nepokretnosti i uknjižbe prava vlasništva na predmetnoj nekretnini snosi kupac nekretnine.

Učesniku u javnom nadmetanju koji ne ostvari pravo na kupovinu nekretnine uplaćena kapara će se vratiti u roku od 8 (osam) dana od dana zaključivanja postupka javnog nadmetanja.

Sa učesnikom licitacije čija je ponuda utvrđena kao najpovoljnija, zaključit će se odgovarajući kupoprodajni ugovor u formi notarski obrađene isprave, u kojem će se regulisati međusobna prava i obaveze u pogledu kupoprodajne cijene prenosa vlasništva i posjeda i propisanih naknada iz ove odluke.

 Učesnik u javnom nadmetanju čija je ponuda prihvaćena kao najpovoljnija, dužan je utvrđenu (kupovnu) cijenu za predmetnu nekretninu (uz umanjenje plaćene kapare), uplatiti u roku od 8 (osam) dana od dana zaključenja ugovora o prodaji nekretnine.

Ukoliko kupac ne plati ugovorenu kupoprodajnu cijenu, smatrat će se da je jednostrano raskinuo kupoprodajni ugovor i gubi pravo na povrat kapare.

 Kupac se može uknjižiti kao vlasnik i preuzeti u posjed kupljenu nekretninu tek nakon što prodavcu Općini Stari Grad Sarajevo u propisanom roku uplati cjelokupnu prodajnu cijenu.

**V. PRIJAVA NA JAVNI KONKURS**

* Prijavu na Javni konkurs mogu podnijeti sva pravna i fizička lica
* Prvenstvo prilikom prodaje nekretnine ima onaj ponuđač koji ponudi najveću cijenu u odnosu na početni iznos naknade navedene u konkursu
* Postupak javnog nadmetanja – licitacije sprovodi Komisija za sprovođenje javnog nadmetanja-licitacije za raspolaganje nekretninama u vlasništvu Općine Stari Grad Sarajevo koju imenuje Općinsko vijeće Stari Grad Sarajevo
* Prijava na Javni konkurs-licitacija sa dokazima za ispunjavanje uslova, podnosi se na protokol Općine Stari Grad Sarajevo, ili putem pošte na adresu Općine Stari Grad Sarajevo ulica Zalenih beretki broj 4, sa naznakom “Ne otvaraj-prijava na Javni konkurs”.
* Prijava sa ponudom cijene predaje se u zapečaćenoj koverti na kojoj je naznačena šifra učesnika Javnog konkursa-licitacija, uz priloženu posebno zapečaćenu kovertu sa šifrom koja sadrži podatke o identitetu
* Učesnik Javnog konkursa-licitacije dužan je sa danom predaje dokumenata za učešće na Javnom konkursu uplatiti 10% od početne cijene nekretnine u iznosu od 6.800,00 KM i ista će se uplatiti na transakcijski račun 1011010052407778 kod PRIVREDNE BANKE D.D. Sarajevo, sa naznakom na uplatnici - Polog za učešće na Javnom konkursu
* Pisana prijava učešća za licitaciju treba da sadrži:
* identifikacijske podatke,
* izvod iz sudskog registra za pravno lice,
* ako učesnik licitacije nastupa kao punomoćnik, punomoć mora biti sačinjena u formi notarski obrađene isprave,
* potvrdu banke o otvorenom tekućem računu sa naznakom transakcijskog računa banke, te pozivom na broj klijenta na koji će se izvršiti povrat kapare fizičkom ili pravnom licu, ukoliko ne bude izabrano kao najpovoljniji ponuđač,
* potvrdu da račun nije blokiran zadnjih šest mjeseci,
* dokaz o uplati kapare (depozit) za učešće putem licitacije (uplatnica)
* Javno otvaranje prijava na Javni konkurs, obavit će se dana 03.12.2021. godine, u zgradi Općine Stari Grad, ulici Zelenih beretki broj 4, u Sali za vjenčanja sa početkom u 16,20 sati, u prisustvu zainteresiranih učesnika konkursa ili njihovih punomoćnika i članova Komisije
* Svakom učesniku vrijedi njegova ponuda sve dok se ne dadne veća ponuda
* Sa učesnikom licitacije čija je ponuda utvrđena kao najpovoljnija zaključuje se odgovarajući ugovor u formi notarski obrađene isprave
* Troškove notarske obrade kupoprodajnog ugovora, troškove upisa prenosa prava vlasništva na nekretnini i poreza na promet vlasništva nad nekretninom snosi kupac

Nepotpune i neblagovremene prijave neće se uzeti u razmatranje.

Dodatne informacije o Javnom konkursu mogu se dobiti u Općini Stari Grad, Služba za imovinsko- pravne, geodetske poslove-katastar i stambene poslove, kancelarija 214/II, kontakt telefon 033 282 335.

Ovaj Javni konkurs je objavljen dana 15.11.2021. godine u dnevnim novinama “Dnevni avaz”, na web stranici Općine Stari Grad Sarajevo (www.starigrad.ba) i oglasnoj tabli Općine Stari Grad Sarajevo i ostaje otvoren 15 (petnaest) dana od dana objavljivanja, zaključno sa 15-im danom.

Općina Stari Grad Sarajevo zadržava pravo da poništi ovaj Javni konkurs i ne snosi nikakvu odgovornost prema učesnicima konkursa.

Broj: 01-04-4-2479/21 OPĆINSKI NAČELNIK

Sarajevo, 15.11.2021. godine mr.Ibrahim Hadžibajrić, s.r.